
A Persányi vulkáni terület kvarter alkáli bazaltjaiban lévő olivin fenokristályok hélium- és neonizotóp-összetétele. Következtetések a forráskőzet jellegére

A hélium izotóparányok (3He/4He) érzékenyen jelzik a bazaltos magmák földköpeny forrásterületének jellegét, illetve esetleges földkéreg és atmoszféra eredetű kontaminációját. Az általam vizsgált kőzetek az erdélyi, kvarter korú Persányi vulkáni területről (PVT) származnak, melynek közelében húzódik a geodinamikailag jelenleg is aktív Vráncsa-zóna, ahol mély rengésfészkű, rendszeres földrengések nagy sűrűségű litoszféralemez közel függőleges irányú lesüllyedését jelzik a felső köpenyben. A persányi alkáli bazalt magmák az asztenoszféra anyag feláramlása és annak nyomáscsökkenéses részleges olvadása során keletkeztek. Az olivin fenokristályok nemesgáz izotóp összetétele ennek a földköpeny anyagnak a jellegét képviseli. TDK munkámban a térségben először határoztam meg bazaltok olivin kristályainak nemesgáz izotóp összetételét. A PVT három, különböző korú bazalt előfordulásából (Rákos, Berek, Gruiu) vettem ehhez a kőzetmintákat. Egy szigorú mintaelőkészítési eljárást követően az elemzéseket a debreceni ATOMKI IKER laboratóriumában végeztem. A szöveti megfigyeléseim és a mikroszonda elemzések alapján kapott kémiai összetétel adatok alapján, a vizsgált olivin kristályok túlnyomó többsége egy közel primitív összetételű bazaltos magmából vált ki. Mivel a magma feláramlása gyors volt, így ezek az olivin kristály szeparátumok az eredeti nemesgáz izotóp összetételt mutathatják. A nemesgáz izotópok (3He, 4He, 20Ne, 22Ne) detektálható mennyiségben voltak jelen az olivin szeparátumok fluidzárványaiban és 0,5-2,7 közötti R/Ra értékeket, azaz a levegő izotóparányához viszonyított 3He/4He arányokat mutattak. A Rákos és a Gruiu minták esetében mért nemesgáz izotóparányok a földköpeny forrásrégió eredeti izotóparányát őrizhetik, és az asztenoszféra forrásrégió szubdukciós fluidumokhoz köthető metaszomatózisára, és/vagy litológiai heterogenitására utalnak. A bereki bazalt olivinjének eredeti izotóparánya azonban enyhén felülbélyegződhetett. A meghatározott R/Ra értékek kisebbek, mint a bazaltok által felhozott peridotit zárványok piroxén kristályai által mutatott értékek, amelyek a litoszféra földköpenyt képviselik. Az eltérés oka az asztenoszféra földköpeny eltérő geokémiai jellegével magyarázható. A kutatás során született előzetes eredmények a legelső hélium és neon izotóparány adatok a Kárpát-Pannon térség bazaltos magmáiból származó fenokristályokra vonatkozóan, és perspektívát adnak további, részletes kutatásra.



